4. schôdza NR SR - 2.deň - B. popoludní
Dátum: 2020-04-02
Poslanec: Kotleba, Marian (ĽS Naše Slovensko)
Druh vystúpenia: Vystúpenie v rozprave

268. Vážený pán podpredseda, vážené kolegyne, vážení kolegovia, keďže sme ešte len v bode voľby poslancov, ktorá je z nášho pohľadu v podstate absolútne nezaujímavá, tak ja len veľmi krátko si dovolím zhrnúť niektoré reakcie z tejto debaty. V prvom rade sa chcem poďakovať pánovi poslancovi Pročkovi za veľmi kultivovaný, kultivovaný príspevok, pretože poznáme ho ako búrliváka, a veľmi pozitívne prekvapil. A potom sa mi dovoľte poďakovať za úprimnosť a za odvahu povedať pravdu pánovi poslancovi Pčolinskému, ktorý naozaj jasne povedal, povedal to hlasom predstaviteľa druhej najsilnejšej koaličnej strany, ako to na tých koalíci..., ako to na tých rokovaniach predsedov strán bolo, a že naozaj my nechceme nič iné, len to, aby sa tie dohody, ktoré uzavreté boli, a neboli uzavreté na náš podnet ani na náš návrh, ani sme sa ich nejakým spôsobom nedobýjali, aby sa tieto dohody jednoducho plnili. My, pýtate sa, prečo trváme v kuse na tých istých nomináciách. Aspoň za našu stranu poviem, nebudem hovoriť za SMER. No jednoducho preto, lebo tá dohoda v nejakom znení schválená bola, my sme ju v takom znení akceptovali a je to vaša vizitka, vizitka celej koalície, ako sa k tomu postaví. My naozaj nebudeme upravovať naše nominácie podľa toho, ako vy si upravíte vaše kádrové predstavy. Nie. Nám nejde o moc. Nám nejde o to, aby sme vo vedení výboru akýmkoľvek spôsobom, aj keď veľmi dobre viete, tí, čo už ste boli poslancami, že je to nemožné, aby sme to nejako zneužívali. Absolútne nie. Vzhľadom na to, že výbor na kontrolu Vojenského obranného spravodajstva rokuje vo vyhradenom režime vždy, tak je nemožné vynášať z neho informácie. Tí, čo ste boli na výbore na kontrolu SIS-ky, viete veľmi dobre, že vždy bolo uznesenie, ktorým sa predseda výboru poveril, ako a v akom rozsahu má povedzme o rokovaní výboru informovať médiá. Takže nie je to o nejakej moci alebo o nejakej chuti, alebo o nejakom, o nejakom egu. Nie. Je to iba o tom, že my naozaj si ctíme dohody, my sme tie dohody pretavili aj do nášho hlasovania, a to tiež sme mali výhrady voči mnohým navrhnutým kandidátom. Ale, viete, vy si môžte o nás myslieť, čo chcete, ale my keď si s niekým podávame ruku, tak tá ruka je pre nás viac ako nejaký papier. Pre nás sú dohody vždy to, čo treba jednoducho plniť. A my teraz nechceme touto, týmto trvaním na našej nominácii robiť niekomu zle. Nechceme ani spomaľovať rokovanie Národnej rady, vážené kolegyne, vážení kolegovia. My len chceme ukázať zrkadlo Slovensku a všetkým tým ľuďom, ktorí dnes rozmýšľajú nad tým, ako to ďalej tu vôbec bude, že keď sa rozprávame o vážnych otázkach, ktoré majú pomôcť ľuďom prekonať túto krízu, z ktorej sme naozaj všetci nešťastní, tak viete veľmi dobre, ako koalícia, tak aj opozícia sa snažíme, aby to bolo čo najrýchlejšie, čo najplynulejšie, aby to rokovanie naozaj veľmi sa zbytočne nebrzdilo a nestálo na nejakom mŕtvom bode. Vieme veľmi dobre, že jeden z tých bodov bol pred chvíľkou ten zákon z dielne ministerstva vnútra, ktorý nakoniec musel byť preložený, hlasovanie o ňom, lebo sme tam na niektorých tých veciach sa naozaj nevedeli dohodnúť a ukázalo sa, že tie chyby tam sú. Ale potom prichádzajú takéto momenty, ktoré absolútne s riešením týchto praktických otázok a problémov občanov nemajú nič spoločné. Nič spoločné. Je to čisté politikum. A vlastne v týchto chvíľach sa ukazuje, a teraz mi dovoľte, aby som sa prirodzene obrátil teda na poslancov koalície, v týchto chvíľach sa prirodzene ukazuje, že keď ide o nejakú, nejaké politické rozdelenie, nazvem to tak, tak zrazu sa už nemusíme ponáhľať. Zrazu už nemáte problém voľbu dvoch poslancov, dvoch poslancov zo stopäťdesiatich, naťahovať na štyrikrát, možno na päťkrát. Zrazu nemáte problém, priatelia, porušiť všetky doteraz zaužívané princípy vo fungovaní Národnej rady Slovenskej republiky v tom, že len preto, aby ste za každú cenu ustanovili výbory, tak chcete dokonca, ak neprejde voľba znova nominantov opozície, chcete do funkcií predsedov kontrolných výborov zvoliť poslancov koalície. Ja sa vás pýtam, lebo ja viem, že mnohí z vás, najmä z OĽANO, boli zvolení ako občianski aktivisti, ako etalóny demokracie, ako ľudia, ktorí naozaj bojovali aj za práva svojich spoluobčanov a tak, však poznáme sa, poznáme svoje príbehy. A ja sa vás chcem potom spýtať, že načo vlastne potom tieto osobitné kontrolné výbory Národnej rady majú byť ustanovené? Načo? Keď, keď tam majú byť, predstavitelia koalície ich viesť, alebo keď tam majú byť len tí predstavitelia opozície, ktorých vy ako koalícia schválite? To potom je naozaj lepšie, priatelia, dajte si tam rovno svojich koaličných predsedov, ale už sa ani nehrajme na to, že to má patriť opozícii, nehrajme sa na to. Lebo, znova nebudem hovoriť za SMER, ale z nášho pohľadu je naozaj nezaujímavé, je to, je to strácaním času, aby sme robili nejaké divadlo v osobitnom kontrolnom výbore len preto, aby nakoniec sa mohlo povedať, že, áno, tá opozícia to dostala. Radšej nie. Radšej nie, je to na vás, my sa tam netlačíme. My sme len chceli dodržať dohody. V tej časti A sme ich dodržali naším hlasovaním, časť B je na vás. Samozrejme, máte väčšinu, nikto vás nemôže donútiť a bola tu v pléne povedaná jedna zaujímavá myšlienka, ktorá, povedal, neviem, niekto z vás to povedal, že teda nemôže nikto nútiť poslancov koalície, aby hlasovali za svoj, za nejakého teda z našich kandidátov. To je, samozrejme, jasné. Však v ústave máme garantovaný princíp slobodného výkonu mandátu poslanca Národnej rady. Len potom mi nie je, kolegovia z koalície, celkom jasné, keď máme tu ten slobodný mandát, ako už dnes niektorí z vás môžu vopred povedať, že tí kandidáti alebo tí poslanci koalície, ktorí budú namiesto nás zvolení do vedenia tých výborov, sa týchto funkcií okamžite vzdajú po zvolení výborov, po zvolaní výborov. To potom mi ako keby nahrávalo takú myšlienku, že je to dopredu dohodnuté divadlo, že tam už nie je reč o slobodnom výkone mandátu poslanca Národnej rady. A ja vám chcem, ja vám chcem povedať, že ja sa na takomto divadle naozaj nechcem podieľať. Vy ak poviete, že, áno, nezvolíme Kotlebu, už ako chcete s Blahom, nebudem hovoriť za SMER, nezvolíme ich do tých výborov, je to vaše rozhodnutie. My keďže máme z princípov parlamentnej demokracie v tejto snemovni menšinu, s tým nemôžme nič spraviť, môžme to len zobrať na vedomie, ale my nebudeme robiť nejaké podržtašky len preto, aby silou-mocou aj za cenu porušenia týchto dohôd táto funkcia patrila nám. Na to naozaj nie sme odkázaní. Naozaj nie sme odkázaní ani na tie príplatky, čo tu boli spomínané, to bolo až smiešne. My sme len chceli, aby neboli, a paradoxne to je na ochranu vás, priatelia z koalície, aby neboli možno, alebo nebolo možné štyri roky otravovať politiku tými istými výčitkami, ktoré tu štyri roky zaznievali v súvislosti s tým, že pán poslanec Galko nebol vymenovaný za toho predsedu alebo šéfa komisie na kontrolu odpočúvania. A sme veľmi prekvapení, že mnohí poslanci, ktorí to štyri roky veľmi jasne, zreteľne, nahlas, ale musím povedať, oprávnene kritizovali, lebo Galko tam mal byť nainštalovaný, ako predseda najsilnejšej opozičnej strany tam mal byť nainštalovaný, kvôli obštrukciám vtedajšej vládnej koalície nebol nainštalovaný, tak tí poslanci, ktorí jasne na túto neprávosť ukazovali, sa dnes podieľajú možno aktívne, možno pasívne na podobnej situácii ohľadom kontrolných výborov. Ďakujem pekne.